钦定古今图书集成/明伦汇编/皇极典/第266卷 > 谏鼓赋 王起 > 如石投水赋〈以仁义忠信公平能谏为韵〉刘辟
## 钦定古今图书集成/明伦汇编/皇极典/第266卷 > 谏鼓赋 王起 > 如石投水赋〈以仁义忠信公平能谏为韵〉刘辟

圣之求贤也详明，水之受物也柔顺。石遇柔而不阻，
臣俟明而必进。汉祖兴兮昌言纳，留侯辅兮皇威振。
喻石水以兴词，配《盬梅》而称隽。坚脆性异，应广纳而
来投；尊卑礼殊，致精诚而取信。伊木为体，既清而平；
犹君为德，既贞而明。石岂自投，假海纳之弘量。臣非
苟进，由天听而察诚，用率于有类，将感于无情。虚而
“受者其理远，含而容者其道行。何幽邃之能间，奚渺
弥之足惊。”夫国之勃兴，必多贤智。继九臣之迹，膺三
杰之义。焕发英藻，呈龙章与凤姿；敬宣嘉猷，谓岳生
而天赐。岂不由山有巨石，水有通津。忽击流以澎湃，
俄答响于奫沦。虽源深流长，乃入无不至；而体柔处
润，则托有所因。移他山之贞质，依上善之全仁。夫水
石之奥旨，与君臣之等伦。今天子端居穆清，时和海
晏。念投石之契，爰求秉钧；思箴阙之规，载征骤谏。由
是如石之义启，投水之情通。彼以诚应，我亦符同。悬
天爵之荣，获斯人瑞；尊五岳之礼，视乎上公。恒启沃
以为志，方清明而在躬。比石固业，钦贤缵功。傥或水
不周容，石乃无由寓质。君不虚己，臣则曷能推忠可
以垂诫训，可以流德风。则知圣既作兮政惟恒，石既
投兮贤必澄。敢献《良哉》之咏，愿扬美于廉能。